Avengers groet toe sonder 'n oerknal | Netwerk24
Deur David Engelbrecht 24 April 2019 16:30
Tony Stark in die ruimte, besig om sy pad aarde toe te vind.Foto: Disney/Marvel
Vir amper 'n jaar al wag aanhangers van die Avengers-handelsmerk vir die senutergende einde van die fliekreeks. Oral hoor jy hoe slapies afgetel word en sien jy mense hul ore toedruk en sosiale media word selfs vermy sodat niks van die allerlaaste fliek uitlek nie.
Dis erger as 'n kultus.
Maar vir dié resensent was hierdie swanesang beslis 'n ontnugtering. Om te dink dit bou al 'n dekade lank op en sake is in 22 rolprente uitgespook, wat flieks soos Captain Marvel, Black Panther en Guardians of the Galaxy insluit. Helaas troef dié fliek nie die vorige aflewerings nie.
Die superhelde wat nie deur Thanos uitgewis is nie, moet almal in die nuwe aflewering behoorlik kop bymekaar sit om 'n plan teen Thanos te beraam.Foto: Disney/Marvel
Avengers: Endgame volg op Avengers: Infinity War. Nadat die magtige Thanos (Josh Brolin) die heelal se bobaas-superhelde verwoes het, skraap 'n handjievol oorlewendes moed bymekaar en piekel voort. Thanos het in die vorige aflewering sy meesterplan uitgevoer: om die helfte van die mensdom met die magtige Infinity-stene en net die klap van sy vingers uit te wis.
Tony Stark/Iron Man (Robert Downey Jr.) is nog saam met Nebula (Karen Gillan) in die ruimte vasgekeer, maar die twee se tyd raak min.
Op aarde probeer Black Widow (Scarlett Johansson), Captain America (Chris Evans), die Hulk (Mark Ruffalo), Thor (Chris Hemsworth) en hul makkers om die verwoesting van Thanos te stuit. Tog lyk dit asof hy nie meer die gedugte teenstander van voorheen is nie – of is hy?
Ná maande se gissinge oor hoe Captain Marvel by die superhelde gaan aansluit, is haar koms 'n groot antiklimaks.
Verwag ook heelwat kostuum-veranderinge in Avengers: Endgame. Hawkeye (regs - vertolk deur Jeremy Renner) en War Machine (links - gespeel deur Don Cheadle) gee hier 'n voorsmakie na wat kykers kan verwag.Foto: Disney/Marvel
Hierna versnel dinge vyf jaar die toekoms in. Almal sukkel met berou – die helfte van die mensdom is immers in hul peetjie. Die Avengers raak nogal filosofies en die kyker begin ook wonder, maar veral oor waar die aksie dan nou heen is?
Ant-Man, wat intussen nog vasgekeer is in die kwantum-heelal ná Ant-Man and the Wasp, maak vriende met 'n rot wat per ongeluk net reg dans op sy rekenaar se toetsbord. Ant-Man (Paul Rudd) besef gou die paar minute wat hy beleef het, was inderwaarheid 'n paar jaar gelede: As hy tyd só kan bemeester, kan die superhelde mos vir Thanos uitoorlê?
Met hoop in hul harte, strompel die oorlewende Avengers weer voort met die nuwe kennis en 'n ander plan. Dit is hul allerlaaste kans. Werklikwaar.
Die grootbase van Disney en Marvel stel die kyker teleur. Die fliek val rond en rek die verkeerde storielyne en tonele uit. Jy sit nie eens op die punt van jou stoel nie. Al wat die fliek regkry, is om deurentyd afwagting te skep, maar as slotaflewering misluk dit. Hier is baie kragtige bestanddele, maar vir 'n lokettreffer moet dit beslis beter aangewend word.
Die laaste superheld wat die Avengers verwag het om by hul voordeur te sou sien. Ant-Man (Paul Rudd) se karakter bring 'n interessante wending na die storielyn. Foto: Disney/Marvel
Gesoute aanhangers, gaan kyk gerus. Gun jouself die afsluiting, maar moenie te veel verwag nie. 'n Paar ou gesigte kom maak weer hul verskyning. Hulle, en van die karige aksietonele, sorg vir behoorlike vermaak, terwyl die ligte humor die donker storielyn volmaak balanseer.
Indien jy nie 'n gesoute aanhanger is nie: Hou verby. Sit oorfone in as mense by jou neul – moenie jouself só straf nie.
Tydsduur: 180 minute. Met onder andere Robert Downey jr., Chris Evans, Scarlett Johansson en Mark Ruffalo.